Document ID: 32007R1453

NARIADENIE KOMISIE (ES) č. 1453/2007
z 10. decembra 2007,
ktorým sa stanovuje paušálna odmena za hlásenie poľnohospodárskeho podniku na účtovný rok 2008 v rámci informačnej siete poľnohospodárskych účtovných údajov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1),
so zreteľom na nariadenie Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov (2), a najmä na jeho článok 5 ods. 3,
keďže:
(1)
V článku 5 ods. 1 nariadenia (EHS) č. 1915/83 sa stanovuje, že za každé riadne vyplnené hlásenie poľnohospodárskeho podniku, ktoré bolo Komisii poslané v lehote ustanovenej v článku 3 uvedeného nariadenia, zaplatí Komisia členskému štátu paušálnu odmenu.
(2)
Nariadením Komisie (ES) č. 1859/2006 (3) sa stanovila výška paušálnej odmeny na účtovný rok 2007 na 148 EUR za jedno hlásenie poľnohospodárskeho podniku. Kvôli vývoju nákladov a ich vplyvu na náklady spojené s vyplnením hlásenia poľnohospodárskeho podniku je odôvodnená úprava výšky odmeny.
(3)
Opatrenia ustanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných údajov,
PRIJALA TOTO NARIADENIE:
Článok 1
Paušálna odmena podľa článku 5 ods. 1 nariadenia (EHS) č. 1915/83 sa stanovuje na 151 EUR.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od účtovného roka 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. decembra 2007

Labels: 2
4
6